
Zoomorf jelenségek és szimbólumok a mandzsu samanisztikus kultúrában a Qing dinasztia korából származó források alapján

Rezümé
Dolgozatomban bemutatom a mai Kínához tartozó, kulturálisan, etnikailag és lingvisztikai szempontból mégis évszázadokon keresztül önálló mandzsu törzsek történelmét és samanisztikus vallását. Kutatásaim középpontjába a gazdag zoomorf szimbólumrendszert helyeztem, mivel úgy vélem, hogy ezeken a jelképeken keresztül közelebb kerülhetünk ehhez a nagyon is összetett hiedelemvilághoz.
A dolgozat első fejezetében összefoglalom az egykori mandzsu szállásterületeken kialakult fontosabb államokat, kapcsolatukat a környező birodalmakkal, elsősorban Kínával, a koreai királyságokkal és a mongolokkal. Ezt azért is tartom lényegesnek, mert a történelmi és politikai viszonyok jelentős hatást gyakoroltak a törzsek kulturális és vallási életére, viszonylag egységes etnikummá alakulásuk folyamatára. Nyomon követhetjük, hogyan válhattak az egykor szétszórt törzsek meghatározó politikai erővé és közel háromszáz éven keresztül Kína császáraivá.
A második fejezetet szánom a mandzsu samanisztikus kultúrában előforduló, zoomorf szimbólumok bemutatására. Ezek között helyet kapnak a legfontosabb totemisztikus ősök és kultuszállatok, illetve a sámán-szertartások fontos állatjelenségei úgymint áldozat-bemutatáskor, mitológiai énekekben és gyógyító dalokban előforduló állatok és a sámán lélekkísérői. A fejezet befejező részében mutatom be a rituális tárgyi világ, ezen belül a sámánruha, a dob és a maszk zoomorf jelképeit.
A Qing dinasztiát megdöntő forradalmat követő évtizedekben a politika ellenségként tekintett a vallásokra, de a Kínai Népköztársaság valamelyest enyhített a szigoron, napjainkban pedig – részlegesen – újra engedélyezte őket, így újból fontos kutatási témává válhattak.

